ইউরোপ-আমেরিকা এখন এই মার্ক্সিওলোজিস্ট আক্রান্ত এবং সত্য যে বাংলাদেশেও এর সংক্রমণ ঘটেছে। এরা যাতে নিরাপদে মার্কসবাদ চর্চা করেন এবং মার্কসবাদকে নেহাৎ একাডেমিক পরিসরেই সীমিত করে ফেলেন, তার জন্যে আয়োজনও এখন অনেক বেশি। এদের টিকিয়ে রাখার দায়িত্ব, এদের পরিসরকে নিরাপদ রাখার দায়িত্বও রাষ্ট্রের। উন্নয়ন বিজ্ঞান, সামাজিক বিজ্ঞানের ছাত্র হিসেবে মার্কস-এঙ্গেলস-লেনিন-মাওকে পড়তে পড়তে মার্কসীয় সমাজ বিজ্ঞান ও অর্থনীতি পড়তে পড়তে আমরা আত্মতৃপ্তিতে ভুগতে পারি, কিন্তু এই নির্দিষ্ট প্রক্রিয়ার মধ্যে দিয়ে আসলে আমরা ‘গোপাল বড় সুবোধ ছেলে’ হয়ে উঠি। তখন উদাহরণত হরতালের কথা শুনলে আমাদের গা জ্বালা করে, আমরা অনায়াসে হরতাল জনবিচ্ছিন্ন কি না তা ভাবতেই অনেক সময় পার করে দিতে পারি।